Tlett ikmamar mibnija illegalment u għadd kbir ta’ skart tneħħew minn żona magħrufa bħala il-Ponta ta’ Dellimara, f’azzjoni ta’ infurzar mill-MEPA. Fi stqarrija l-MEPA qalet li dawn l-illegalitajiet akkumulaw tul is-snin f’din iż-żona mifruxa fuq 30,000 metru kwardru f’Delimara, mill-Fanal sa fejn tixref il-Peniżola. Mat-23 trakk kienu meħtieġu biex jitneħħa l-iskart minn din iż-żona, meqjusa ‘ta’ importanza ekoloġika kbira.’ F’Mejju tal-2002 diġà kienu saru azzjonijiet ta’ infurzar f’din iż-żona. Il-MEPA qalet li s-sid baqa’ jippersisti bl-azzjonijiet illegali. B’differenza mix-xogħolijiet li saru fl-2002, bl-ispejjeż b’rabta mal-azzjonijiet jintrefgħu mid-Dipartiment tal-Artijiet, din id-darba permezz ta’ bidla fil-liġijiet – sid iż-żona ser ikollu jħallashom hu. Il-MEPA qalet li f’dawn il-jiem ser ikun hemm aktar azzjonijiet ta’ infurzar f’każ li sidien ma jikkolabborawx mal-ordnijiet ta’ infurzar.